Pongaurisch

Pongaurisch werscht da Dialekt gnonnt, dén ma'ran Såizburger Lond (Éstereich), an Bezirk Seiger Hons (oder kuschz Pongau gnonnt) réedt. As Pongárische is a Iwergongsdialekt vam Middl- zan Siedboarischen und håud sowoi siedboarische åis wia'raa middelboarische Elementt. Siedboarisch warad zan Beispie dia Lautvaschiawing voh "ck" za "ckch" oder'an ståuch betonten "ch"-Laut (wia an Tiroiarischen). Da Dialekt håud auffejige Nasåilautt, dia speziell a'da Géegand vam Tiroier Unterlond, Pinz- und Pongau virkemmand. Weiders fåid aa dia Vaniadlichungsform mid "ai" auf, wia z. Bsp.: Katzai, a bissai, a Schweindai, a Nudai/Nidai usw. Weiders bsitzt da Dialekt an Triphthong (aóu). 
Heitige Situazion.
Ma koh schoh såung, das dia Mundort im Begrieff is, si z'wondeln und duach'n ståuchen Zuazug vah Leit aus onnerne Regionen vah Ésterreich åiwei a Poisai mera vam Donauboarischen beeiflusst werscht, speziell aus da Ståud Såizburg. Am steachsten fåid sejg an Eihzugsgebiet va dia zwee Kloahstéd Seiger Hons und Behofen, sowia dia zwee beriamten Kurerschter Hofgoschdeih und Goschdeih auf, wo d'Kinder schoh gwiess onnerscht réend, wia zan Beispie noh dia ejderne Génarazion. Vah Genarazion za da naxden, werscht da Dialekt åiwei iwerregionoier. Dia ejderne Génarazion vawéndt åft noh Ausdrigg und Reedewéndungan, dia d'jingerne zwåu an Grossen Toaé noh vasteet, ower oahfåucht neammer mear bnitzd. Weiders fåid a auf, das a deitliche Åuschweching vam "ckch" za "ck" oder éfters amåi sogåu scho "gg", sowia'm "chch" za "ch", sowia dia Vawending vah da Vaniadlichungsform mid "al" ståutt "ai", wia z. Bsp.: Katzal, a bissal, a Schweindal, a Nudal. A weiderschts Phänomen is aa, das d'Leit, dia auf an Bauernhof aufgwåuxen sand, noh deitlich urspringlicher Pongaurisch reend, wia d'Leit vah zan Bsp. ner Orwaterfamilie.
A' dia kloanan Gmoaner is da Dialekt nåuch wia vur guad dahoiden z. Bsp. Goidégg oder Pfåuwerfen eemso wia ad Seitentåier wia zan Bsp. im Grossåultåi oder Gloahåultoi. Seiger Honsner und Behofner homd midunter schoh a påu Schwirigkeitner, dia Leit vah d'Seitentoier zan vasteeh - wonn dia åft amoi spezielle pongaurische Ausdrigg vawénden.
Dialekténdarungan.
Da urtimliche Dialekt kénnt wia d' Reinform vam Boarischen koane Lautt ü und ö - zon Beispie is a hóchdeitschs "el" an urtimlichen Dialekt nied a Ostmiddelboarischs "öi" oder "ö", sundern wia an owerboarischen a "ej" - wia z. Bsp. in:
Dia hochdeitsche Endsiem "-iel" dascheint nied wia im Ostmittlboarischen åis üi oder üü, sundern wia'ran benåuchbaschten Pinzgau sowia'm Berchtsgåuner Lond und Rupertiwinke ois longs ie wia z. Bsp.:
's ö werscht wia in Owerboarn za é wia z. Bsp.:
Ba da jingern Genarazion sand dia Formen åwer schiager neammer zan ohdreffm. An Grossåultåi, wo da Dialekt noh recht urtimlich is, sand dia Varianten aa schoh am Riggzug.
Untertoaling.
A boarischspråchiger vah onnerne Dialektgebiete koh oahfåucht nied ausmåchen, vah wo da im pongauer Dialekt réederschte åft her is. Leit, dia'n Dialekt behearschend, kénnan åft vie genauarer unterschein, vah wåus fir'am Orscht dia entsprecherschte Person her is, waj si d' Mundoat åft schoh va Orscht za Orscht leicht unterscheidt. Zan Beispie koh a Seiger Honsner mid Sicherheit såung, ob ebbern ausGrossåul kimmb oder nied. Grossåuler rejnds "ck" bzw. as "ch" woitern håuscht aus. Nasåilautt wia zan Bsp.: an Worscht "Gmoah" wernd nasalirschter btont wia sejg åft in Seiger Hons oder Behofen da Fåi is (dåudan déndirschts mera zan "a" hih). Schwåuschzåch an Pongau gherscht aa ehernter zan modaraten Dialektgebiet dazua, netter just zwoa km weider, in Seinig Veit, werscht scho wiader'a urtimlicher Dialekt gréedt. In dia Gmoaner Werfen und Pfåuwerfen, dia boade an Såizachtåi lingand, za da Grénz zan Ténnengau hih, wérscht ehernter urtimlicher gréedt.
Weiders kóh si da Dialekt in Seiger Hons bzw. Behofen sejm recht unterschein. Leit ad Orschtstoaé réen åft noh urtimlicher wia dia an Orscht sejm.
As Ennspongaurische stéjd eemfois a Untergrubbem vam Pongaurischen dåu, obwoi Reedner vam Såizachpongaurischen sejg mittlerrerwei nied genau unterschein kinnand ob's a Ennspongauer oder a Såizachpongauer is. In da Reegl réend dia Ennspongauer åwer noh urtimlicher wia d'Såizachpongauer.
An steirischen Schlådming und ojwerschts werscht eemfåis a Varianten vam Pongaurischen gréedt. Dia Grénz zan iwring steirer Dialekt is aso ebbern auf da Heechen vah Grébming.
Beispiewerschter.
"(fonetisch, a' da boarischen Umschrift gschriem)"
Beispieséetz.
Tipische Beispieséetz sand noh: "(in Boarischer Umschrift gschriem)"
*Modaraats Pongaurisch: Neilich im Heabsd hòds an Lodan fõ da Gmõã òwebloaggt iwas Rõã.
* Stådingarisch: Neilich im Herbst hòds'n Loda fã da Gmõã òwègschmissn üwan Hüge.
* Hochdeitsch: Neulich im Herbst ist der gut gebaute Gemeindearbeiter gestürzt und den Abhang hinuntergerollt.
*Modaraats Pongaurisch: Maĩ des grêâne Schaickal gfòid ma guad, des mèchad i hòm.
* Stådingerrisch: Maĩ de grüne/grêâne Westn is foi liab/gwandt, de mèchad i hòm.
* Hochdeitsch: Diese grüne Weste finde ich sehr schön, ich würde die gerne haben wollen.
*Modaraats Pongaurisch: Haia im Winta is õãfoch iwahaupt kõã Schnèè zum Schiefoan dò gween, furigs Joa/Jòò hòds gnuag gèèm.
* Stådingerrisch: Haia im Winta is ââfoch ned wiaklich a Schnèè dò zum Schiefoan, vurigs Joa hòds gnuag gèèm.
* Hochdeitsch: In diesem Jahr im Winter hat es kaum Schnee gegeben zum Schifahren, letztes Jahr war genug da.